
Către,




Redacția  TURNUL SFATULUI
Domnului  redactor, ALIN BRATU
Ca urmare a solicitării dvs. privind sinteza Notei de monitorizare și control a Autorității Naționale pentru Drepturile Persoanelor cu Dizabilități, Copii și Adopții, înregistrată la Direcția Generală de Asistență Socială și Protecția Copilului Sibiu cu nr. 13988/11.03.2021, vă informăm  următoarele:
1. Referitor la soluționarea măsurilor:

 DGASPC Sibiu a respectat recomandările formulate de autoritatea centrală luând măsuri în consecință, parte dintre ele fiind deja indeplinite sau în curs de realizare, în situația în care realizarea lor a depins de parcurgerea unui proces de durată,altele au fost contestate existând argumente pertinente în acest sens.

2. Referitor la disfuncționalitățile serviciilor sociale oferite, la nivel general, arătăm că acestea se datorează în mare parte unor probleme cu care se confruntă instituțiile care oferă prestații și servicii sociale respectiv sistemul de asistența socială. 

Între acestea amintim lipsa unei game diversificate de servicii de asistență socială oferite, în special la nivelul comunitățiilor locale și fondurile bugetare insuficiente  în concordanță cu nevoile și cerințele din ce în ce mai complexe ale cetățenilor . De asemenea, o altă problemă cu care sistemul de asistență socială se confruntă în momentul de față este lipsa personalului specializat pentru nevoile celor care ni se adresează. Mai mult decât atât, personalul existent în momentul de față pare să aibă o motivație scăzută datorată, în primul rând, lipsei de eficiență a serviciilor oferite și, în al doilea rând, lipsei de apreciere (de multe ori nejustificată) percepută la nivel societal a profesiei de asistent social, a muncii în serviciile sociale. 

Nu în ultimul rând, trebuie menționat faptul că, în prezent, deși  protecția socială revine ca sarcină autorităților locale, implicarea acestora în oferirea de servicii este redusă, cauzele fiind multiple, de la lipsa fondurilor și a personalului specializat până la lipsa promovării eficiente a recomandărilor legislative pentru ca acestea să poată fi aplicate cu o frecvență mai mare.

Una dintre cele mai mari probleme legate de copii aflați în situații de dificultate provenind din familie fără venituri/ aflate în sărăcie, unde părinții sunt beneficiari ai serviciilor de asistență socială, copii victime ale violenței în familie, copii abandonați de părinți ori în spital ori într-un centru de plasament, în continuă creștere, rămâne prioritară, de actualitate și interes major, iar intrarea lor in sistemul de protecție specială la vârsta preadolescenței sau adolescenței când dezvoltă deja multiple probleme de comportament si adaptare reprezintă un fenomen foarte dificil de gestionat cu resursele actuale. 

Lipsa centrelor de zi pentru copii, a unor programe de educație parentală pentru dezvoltarea abilităților de creștere și îngrijire a copilului dar și responsabilizarea părinților cu privire la obligațiile ce le revin, dezvoltarea unor programe de sprijin și suport acordat familiilor sărace, precum alimente, locuință, programe educaționale care să permită petrecerea timpul liber în diverse modalități potrivite vârstei conduc la suprasolicitarea sistemului de protecție specială a copilului, cu minori ce prezintă tulburări comportamentale severe, diverse forme de delincvență juvenilă , comportamente dificile, situații care nu pot fi gestionate corespunzător cu resursele deținute. 
3. Cu privire la situația protecției socială acordată persoanelor adulte cu dizabilități, în contextul actual, sistemul de asistență socială se confruntă cu un număr din ce în ce mai ridicat de solicitanți, persoane pentru care serviciile sociale actuale acoperă o parte relativ redusă a nevoilor lor. Tipul de ajutor care primează pentru această categorie de beneficiari este cel de tip prestație socială, partea de reintegrare socială ocupând un loc secundar în practică. 

Lipsa centrelor de îngrijire pentru persoane cu dizabilități este de asemenea o problemă importantă, întrucât din cauza infirmitățiilor de care suferă, a bolilor sau a situației sociale defavorizate, apelează la serviciile oferite de DGASPC Sibiu, care se confruntă cu o lipsa acută a locurilor  în centrele existente care sunt supuse reorganizării și restructurării.  
          Direcția Generală de Asistență Socială și Protecția Copilului Sibiu a inițiat permanent diverse campanii de informare și conștientizare a cetățenilor județului privind problematica socială; a întreprins demersuri pentru armonizarea standardelor de calitate a structurilor rezidențiale cu necesitatea de a pregăti  copiii pentru viața în comunitate, o prioritate majoră a DGASPC-ului, alături de consilierea, sprijinul constant și acompanierea tinerilor la ieșirea din ciclul școlar sau în perioadele de tranziție. Pentru copiii și tinerii din sistemul de protecție specială, tranziția la viața de adult este dificilă, de aceea, regândirea internă a modalităților de îngrijire a copiilor și responsabilizarea progresivă a tinerilor, este un subiect de reflexie constantă pentru întregul personal al DGASPC cât și al organizațiilor care lucrează cu tinerii.

 4.    Ad major, țin să exprim câteva concluzii:

-suntem o instituție extrem de complexă, dinamică, munca noastră este îndreptată spre binele celor de care trebuie să avem grijă;

-personalul este empatic, cu grijă față de beneficiari, dar este depășit de anumite situații, are nevoie de formare, de respectul nostru, iar acolo unde se produc derapaje și încălcări ale drepturilor acestor beneficiari se dispun urgent măsuri;

- suntem conștienți că sistemul de tip rezidențial clasic are limite și dezavantaje, dar prea mulți ani a reprezentat singura soluție pentru prea mulți semeni, DGASPC reprezentând o plasa de siguranță pentru viața lor;

- de prea mult timp asistența socială nu a fost văzută ca fiind vreo prioritate pentru multe UAT-uri și dacă nu reușim să recunoaștem asta, nu vom reuși să transformăm acest județ într-unul incluziv, reformator și bun cu toții locuitorii săi.;
-sindromul ”acarului păun” dar și cel ”mioritic” trebuie să înceteze într-o democrație și societate sănătoasă, internalizarea vreunei vini să fie asumată de fiecare, iar răspunderea pentru fapta proprie ci nu pentru a altuia să se încadreze în registrul juridic, legal al acestei materii.
Anexăm prezentei, stadiul la fiecare măsură, cu precizarea că răspunsurile către ANDPDCA  au fost elaborate și transmise însoțite de documente doveditoare.

Cu deosebită consideraţie,
DIRECTOR GENERAL,

LAURA CAMELIA VÎLSAN


